

**РЕПУБЛИКА СРПСКА**

**ВЛАДА**

МИНИСТАРСТВО ЗА НАУЧНОТЕХНОЛОШКИ РАЗВОЈ,

ВИСОКО ОБРАЗОВАЊЕ И ИНФОРМАЦИОНО ДРУШТВО

Трг Републике Српске 1, Бања Лука; Тел: 051/338–434; Факс: 051/338-875; [www.vladars.net](http://www.vladars.net); E-mail: mnrvoid@mnrvoid.vladars.net

Број: 19.041/67-7/22

Датум: 31.10.2022. године

На основу чланова 10. и 11. Закона о студентском стандарду (''Службени гласник Републике Српске'', број: 63/21), члана 3. а у вези са чланом 6. став (1) тачка 2) Правилника о додјели студентских стипендија (''Службени гласник Републике Српске'', број: 94/21), Министарство за научнотехнолошки развој, високо образовање и информационо друштво Републике Српске *расписује*

**ЈАВНИ КОНКУРС**

**за додјелу 65 стипендија студентима високошколских установа**

**(категорија: студенти дефицитарних занимања првог циклуса студија)**

I

Расписује се Јавни конкурс за додјелу стипендија за академску 2022/2023. годину, за категорију студената на студијским програмима на којима се образују дефицитарна занимања првог циклуса студија, редовним студентима високошколских установа у Републици Српској које се финансирају из буџета Републике Српске, са Листе студијских програма како слиједи:

1. 9 стипендија за студенте првог циклуса студија на студијском програму Физика,
2. 10 стипендија за студенте првог циклуса студија на студијском програму Математика и физика,
3. 10 стипендија за студенте првог циклуса студија на студијском програму Математика,
4. 9 стипендија за студенте првог циклуса студија на студијском програму Машинство,
5. 9 стипендија за студенте првог циклуса студија на студијском програму Производно машинство,
6. 9 стипендија за студенте првог циклуса студија на студијском програму Мехатроника и
7. 9 стипендија за студенте првог циклуса студија на студијском програму Шумарство.

II

**Општи услови за додјелу стипендија**

За додјелу стипендија из тачке I овог конкурса могу конкурисати редовни студенти који имају пребивалиште на територији Републике Српске и Брчко дистрикта Босне и Херцеговине и који испуњавају сљедеће опште услове:

1. да су држављани Републике Српске и Босне и Херцеговине,
2. да су студенти првог циклуса студија на високошколским установама у Републици Српској,
3. да су студенти друге или виших година студија на првом циклусу студија, само онолико година колико траје студиј на првом циклусу,
4. да нису обнављали ниједну годину студија,
5. да студенти на дан објављивања јавног конкурса на првом циклусу студија немају више од 26 година и
6. да не примају стипендију из других јавних извора финансирања у академској 2022/2023. години.

III

**Посебни услови за додјелу стипендија**

Поред општих услова наведених у тачки II овог конкурса студенти који конкуришу за додјелу стипендија морају испуњавати сљедећe посебнe условe:

* да су студенти студијских програма са Листе студијских програма за академску 2022/2023. годину из тачке I овог конкурса и
* да имају положене испите из претходних година студија са просјечном оцјеном 8,00 и више.

IV

**Критеријуми за утврђивање ранг-листе студената за додјелу стипендије су:**

1. успјех у претходним студијским годинама и
2. уписана година студија.

V

Образац пријаве за Јавни конкурс **(ПРИЛОГ 2)** и образац изјаве да студент не прима стипендију из других јавних извора финансирања **(ПРИЛОГ 6)**, биће доступни на Порталу Владе Републике Српске, на страници Министарства за научнотехнолошки развој, високо образовање и информационо друштво:

[*www.vladars.net*](http://www.vladars.net) и на протоколу Министарства за научнотехнолошки развој, високо образовање и информационо друштво Републике Српске, Трг Републике Српске 1, Бања Лука, Административни центар Владе Републике Српске, ламела А, приземље.

VI

Уз уредно попуњен образац пријаве **(ПРИЛОГ 2)** и образац изјаве да студент не прима стипендију из других јавних извора финансирања **(ПРИЛОГ 6)** из тачке V овог конкурса, подносиоци пријаве су обавезни доставити сљeдећу документацију у оригиналу или овјереној фотокопији:

1. увјерење о држављанству,
2. увјерење о пребивалишту,
3. oвјерену копију прве странице индекса,
4. потврду о статусу редовног студента,
5. увјерење о положеним испитима из претходних година студија са просјечном оцјеном,
6. потврду да студент није обнављао ниједну годину у току студија,
7. потврду да је студент положио све испите из претходне године студија (само за студенте који испуњавају овај услов),
8. овјерену изјаву студента да не прима стипендију из других јавних извора финансирања (ПРИЛОГ 6) и
9. фото-копију текућег рачуна студента.

VII

Документи из тачке VI подтачки 1) и 2) овог конкурса не смију бити старији од шест мјесеци, а документи из подтачки 3), 4), 5) 6), 7) и 8) не смију бити старији од дана објављивања овог конкурса.

VIII

Подносиоци пријава морају имати отворен текући рачун на своје име у некој од банака у Републици Српској у домаћој валути.

IX

Пријаве са потребном документацијом достављају се лично или поштом на адресу: „Министарство за научнотехнолошки развој, високо образовање и информационо друштво, Трг Републике Српске 1, Бања Лука, са назнаком ''Јавни конкурс за студентске стипендије-студенти дефицитарних занимања“.

X

**Непотпуне и неблаговремене пријаве се не разматрају.**

XI

Јавни конкурс се објављује у дневном листу ''Еуроблиц '' као и на Порталу Владе Републике Српске, на страници Министарства за научнотехнолошки развој, високо образовање и информационо друштво: *www.vladars.net*

XII

Јавни конкурс остаје отворен 20 дана од дана објављивања у дневном листу ''Еуроблиц ''.

XIII

Ранг-листа кандидата којима ће бити додијељена стипендија за академску 2022/2023. годину биће објављена на Порталу Владе Републике Српске, на страници Министарства за научнотехнолошки развој, високо образовање и информационо друштво: [*www.vladars.net*](http://www.vladars.net)*.*

 МИНИСТАР

                                                                                                                             мр Срђан Рајчевић